Ανακοίνωση της Επιτροπης προς το Συμβούλιο Aνακοίνωση της Επιτροπής στο Συμβούλιο σχετικά με το άρθρο 5 του κανονισμού (ΕΚ) αριθ. 2820/98 του Συμβουλίου για την εφαρμογή πολυμερούς συστήματος γενικευμένων δασμολογικών προτιμήσεων για την περίοδο από την 1η Ιουλίου 1999 έως τις 31 Δεκεμβρίου 2001

1. Το τμήμα 2 του κανονισμού (EΚ) αριθ. 2820/98 του Συμβουλίου της 21ης Δεκεμβρίου 1998 για την εφαρμογή πολυμερούς συστήματος γενικευμένων δασμολογικών προτιμήσεων για την περίοδο από την 1η Ιουλίου 1999 έως τις 31 Δεκεμβρίου 2001 [1] αναφέρεται στην διαβάθμιση. Σύμφωνα με το άρθρο 5 του εν λόγω κανονισμού, " η Επιτροπή υποβάλλει έκθεση για την εφαρμογή των άρθρων 3 και 4 πριν τις 31 Δεκεμβρίου 1999 στην επιτροπή που αναφέρεται στο άρθρο 31 και υποβάλλει κατάλληλες προτάσεις στο Συμβούλιο, το αργότερο στις 31 Δεκεμβρίου 2000." Η παρούσα ανακοίνωση υποβάλλεται δυνάμει της διάταξης αυτής.

[1] ΕΕ L 357, 30.12.1998, σ. 1

2. Τα άρθρα 3 και 4 του κανονισμού αριθ. 2820/98 του Συμβουλίου αναφέρονται σε δύο διαφορετικές διατάξεις που διέπουν τη διαβάθμιση. Το άρθρο 3 παράγραφος 1 αναφέρεται στον μηχανισμό διαβάθμισης και στα ιδιαίτερα κριτήριά του, που καθορίζονται στο τμήμα 2 του παραρτήματος ΙΙ του κανονισμού, ενώ το άρθρο 4 παράγραφος 1 περιγράφει την αποκαλούμενη "ρήτρα της μερίδας του λέοντα".

3. Κατά το παρελθόν, η διαβάθμιση πραγματοποιόταν όταν προετοιμάζονταν οι νέοι κανονισμοί ΣΓΠ. Ωστόσο, η προετοιμασία του παρόντος κανονισμού ΣΓΠ συνέπεσε με τις κρίσεις της Ασίας. Οι εμπορικές στατιστικές που ήταν διαθέσιμες τη στιγμή εκείνη δεν αντανακλούσαν τις επιπτώσεις των κρίσεων αυτών. Ορισμένοι τομείς που θα μπορούσαν να τύχουν διαβάθμισης, σύμφωνα με τις εν λόγω στατιστικές, θεωρήθηκε ότι δεν πληρούν τις προϋποθέσεις σύμφωνα με περισσότερο πρόσφατα στοιχεία. Κατά συνέπεια, αποφασίσθηκε να διατηρηθούν τα αποτελέσματα των προηγούμενων διαβαθμίσεων και να αναβληθούν οι νέες διαβαθμίσεις για αργότερα.

4. Ως εκ τούτου, τα άρθρα 3 και 4 του κανονισμού αριθ. 2820/98 του Συμβουλίου ορίζουν ότι οι τομείς που είχαν διαβαθμιστεί προηγουμένως, εξακολουθούν να παραμένουν εκτός του ΣΓΠ. Το άρθρο 5 ορίζει χρονοδιάγραμμα για την άσκηση διαβάθμισης που είχε αναβληθεί.

5. Ωστόσο, το χρονοδιάγραμμα αυτό δημιουργεί ορισμένες δυσκολίες. Στις περιπτώσεις που τομείς διαβαθμίστηκαν, κατά το παρελθόν, με βάση την "ρήτρα της μερίδας του λέοντος", η προτιμησιακή μεταχείριση έληξε ένα χρόνο μετά τη λήψη απόφασης, ενώ στο πλαίσιο του μηχανισμού διαβάθμισης η προτιμησιακή μεταχείριση καταργήθηκε σε δύο στάδια, εντός περιόδου δύο ετών. Υπάρχει πράγματι νόμιμο συμφέρον των οικονομικών παραγόντων να γνωρίζουν τις μελλοντικές μεταβολές του ΣΓΠ προτού αυτές αρχίσουν να ισχύουν. Κατά συνέπεια, φαίνεται ότι κάθε νέα απόφαση διαβάθμισης θα μπορούσε να αρχίσει να ισχύει μόνο μετά από ένα έτος.

6. Η ημερομηνία αυτή συμπίπτει με τη λήξη της περιόδου που καλύπτει ο παρών κανονισμός. Κατά συνέπεια, οι τροποποιήσεις που αφορούν τον κατάλογο τομέων που διαβαθμίζονται δεν μπορούν να αναφέρονται στον παρόντα κανονισμό δεδομένου ότι αυτός δεν θα ισχύει πλέον. Δεν μπορούν να αναφέρονται ούτε στον μελλοντικό κανονισμό δεδομένου ότι αυτός δεν έχει ακόμη θεσπισθεί.

7. Θα μπορούσε ενδεχομένως να εξετασθεί το ενδεχόμενο απόφασης που θα προηγείτο του νέου κανονισμού ΣΓΠ και θα προσδιόριζε ήδη ένα από τα χαρακτηριστικά του. Αλλά και η προσέγγιση αυτή παρουσιάζει σοβαρά μειονεκτήματα, δεδομένου ότι η διαβάθμιση αποτελεί ένα σημαντικό στοιχείο που καθορίζει τη συνολική ισορροπία του συστήματος. ´Ετσι, δεν θα ήταν λογικό να αποφασιστεί ένα από τα στοιχεία αυτά ξεχωριστά και εκ των προτέρων. Επιπλέον, οι κανόνες διαβάθμισης του μελλοντικού συστήματος ενδεχομένως διαφέρουν από τους προηγούμενους, και κατά συνέπεια θα οδηγούσαν σε διαφορετικά αποτελέσματα.

8. Για τους λόγους αυτούς, δεν μπορεί να αποφασιστεί διαβάθμιση τώρα. Προβλέπεται ότι ο κανονισμός που καθορίζει τις συνθήκες του μελλοντικού ΣΓΠ για τα έτη 2002 έως 2004 θα εγκριθεί το φθινόπωρο του 2001. Αμέσως μετά την έγκρισή του, μπορούν να προετοιμαστούν νέες διαβαθμίσεις βάσει των κανόνων που θα διέπουν τη διαβάθμιση στο μέλλον. Μια επίσημη απόφαση μπορεί να ληφθεί στα τέλη του τρέχοντος έτους. Η απόφαση αυτή θα προσδιορίζει τους τομείς που θα διαβαθμιστούν με ισχύ από την 1η Ιανουαρίου 2003.

9. Μέχρι τη στιγμή εκείνη, τουτέστιν κατά το 2001 και το 2002, θα πρέπει να εξακολουθήσει να ισχύει ο σημερινός κατάλογος των διαβαθμισμένων τομέων.